(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΝΣΤ΄

Παρασκευή 2 Ιουλίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 5 Ιουλίου 2021, σελ.
2. Συζήτηση επικαίρων ερωτήσεων:
 α) Προς τον Υπουργό Αγροτικής Ανάπτυξης και Τροφίμων:
 i. με θέμα: «Αναγκαία παράταση χρόνου διάγραμμα χρονοδιαγραμμάτων και χαλάρωση ασφυκτικών όρων στα αγροκτηνοτροφικά προγράμματα και ενισχύσεις», σελ.
 ii. με θέμα: «Μέτρα στήριξης για τη μελισσοκομία και υλοποίηση του προγράμματος ενίσχυσης των μελισσοκόμων της Κρήτης», σελ.
 γ) Προς τον Υφυπουργό στον Πρωθυπουργό, με θέμα: «Φτωχός συγγενής και για την Κυβέρνηση της ΝΔ η Περιφερειακή Τηλεόραση-Επιβάλλονται άμεσα και ουσιαστικά μέτρα στήριξής της», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος
ΑΒΔΕΛΑΣ Α. , σελ.

Β. Επί των επικαίρων ερωτήσεων:
ΑΡΑΜΠΑΤΖΗ Φ. , σελ.
ΚΕΓΚΕΡΟΓΛΟΥ Β. , σελ.
ΛΙΒΑΝΙΟΣ Θ. , σελ.
ΠΟΛΑΚΗΣ Π. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΝΣΤ΄

Παρασκευή 2 Ιουλίου 2021

Αθήνα, σήμερα στις 2 Ιουλίου 2021, ημέρα Παρασκευή και ώρα 09.05΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 1-7-2021 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΝΕ΄ συνεδριάσεώς του, της Πέμπτης 1ης Ιουλίου 2021, σε ό,τι αφορά την ψήφιση στο σύνολο του σχεδίου νόμου: «Μεσοπρόθεσμο Πλαίσιο Δημοσιονομικής Στρατηγικής 2022-2025».)

Κυρίες και κύριοι συνάδελφοι, έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 5 Ιουλίου 2021.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 891/25-6-2021 επίκαιρη ερώτηση του Βουλευτή Α΄ Θεσσαλονίκης του ΣΥΡΙΖΑ - Προοδευτική Συμμαχία κ. Χρήστου Γιαννούλη προς τον Υπουργό Προστασίας του Πολίτη, με θέμα: «Αποδυνάμωση της αστυνομικής δύναμης της Γενικής Αστυνομικής Διεύθυνσης Θεσσαλονίκης από εκτεταμένες αποσπάσεις».

2. Η με αριθμό 890/23-6-2021 επίκαιρη ερώτηση της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς τον Υπουργό Οικονομικών, με θέμα: «Αναγκαία η νομοθετική παρέμβαση για την προστασία του δημόσιου-δασικού χαρακτήρα του Ποικίλου Όρους».

3. Η με αριθμό 895/25-6-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Αμοργός, Κίμωλος, Κύθηρα, Σίκινος και Τήνος, ανεμογεννήτριες παρά την ευρωπαϊκή ασπίδα προστασίας;».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 894/25-6-20201 επίκαιρη ερώτηση της Βουλευτού Πέλλας του ΣΥΡΙΖΑ-Προοδευτική Συμμαχία κ. Θεοδώρας Τζάκρη προς τον Υπουργό Αγροτικής Ανάπτυξης και Τροφίμων, με θέμα: «Διαδικασία και χρόνος καταβολής προκαταβολών 40% στους δενδροκαλλιεργητές που επλήγησαν από τους ανοιξιάτικους παγετούς του Μαρτίου και Απριλίου 2021».

2. Η με αριθμό 898/28-6-2021 επίκαιρη ερώτηση της Βουλευτού Λαρίσης του Κινήματος Αλλαγής κ. Ευαγγελίας Λιακούλη προς τον Υπουργό Εσωτερικών, με θέμα: «Απινιδωτές τώρα, παντού!».

3. Η με αριθμό 896/25-6-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Περιβάλλοντος και Ενέργειας, με θέμα: «Ποικίλο Όρος: Ώρα μηδέν για την προάσπιση του δημόσιου και δασικού χαρακτήρα του».

4. Η με αριθμό 897/28-6-20201 επίκαιρη ερώτηση της Βουλευτού Φλώρινας του ΣΥΡΙΖΑ - Προοδευτική Συμμαχία κ. Θεοπίστης (Πέτης) Πέρκα προς τον Υπουργό Οικονομικών, με θέμα: «Πράσινη μετάβαση στο Ελληνικό Σχέδιο Ανάκαμψης και Ανθεκτικότητας».

5. Η με αριθμό 899/28-6-2021 επίκαιρη ερώτηση της Βουλευτού Λαρίσης του Κινήματος Αλλαγής κ. Ευαγγελίας Λιακούλη προς τον Υπουργό Εσωτερικών, με θέμα: «Αδικαιολόγητος ο αποκλεισμός δήμων κάτω των είκοσι χιλιάδων κατοίκων από την πρόσκληση του Πράσινου Ταμείου».

6. Η με αριθμό 908/28-6-2021 επίκαιρη ερώτηση του Βουλευτή Μεσσηνίας του ΣΥΡΙΖΑ - Προοδευτική Συμμαχία κ. Αλέξη Χαρίτση προς τον Υπουργό Περιβάλλοντος και Ενέργειας, με θέμα: «Σε καθεστώς αποκλεισμού από την επέκταση των δικτύων φυσικού αερίου η Περιφέρεια Πελοποννήσου».

7. Η με αριθμό 901/28-6-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Περιβάλλοντος και Ενέργειας με θέμα: «Αδικαιολόγητος ο αποκλεισμός δήμων κάτω των είκοσι χιλιάδων κατοίκων από την πρόσκληση του Πράσινου Ταμείου».

8. Η με αριθμό 903/28-6-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων με θέμα: «Αναγκαία η παράταση για τους εργαζόμενους στο Πρόγραμμα Απασχόλησης Κοινωφελούς Εργασίας».

9. Η με αριθμό 904/28-6-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Λύση για αναγνώριση των κληροτεμαχίων από το Κτηματολόγιο».

10. Η με αριθμό 906/28-6-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Ψηφιακής Διακυβέρνησης, με θέμα: «Λύση για αναγνώριση των κληροτεμαχίων από το Κτηματολόγιο».

11. Η με αριθμό 907/28-6-2021 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Αύξηση του προϋπολογισμού των Προγραμμάτων Νέων Αγροτών και Σχεδίων Βελτίωσης».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 5912/12-4-2021 ερώτηση του Βουλευτή Β΄ Θεσσαλονίκης του ΣΥΡΙΖΑ - Προοδευτική Συμμαχία κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Οι ενεργειακές κοινότητες και οι δράσεις καταπολέμησης της ενεργειακής φτώχειας θα μείνουν εκτός του Εθνικού Σχεδίου Ανάκαμψης και Ανθεκτικότητας;».

2. Η με αριθμό 2730/14-5-2021 αναφορά του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Κατασκευή κάτω διάβασης στον δημοτικό δρόμο Αρκαλοχώρι - Αυλή».

3. Η με αριθμό 6002/15-4-2021 ερώτηση του Βουλευτή Β΄ Θεσσαλονίκης του ΣΥΡΙΖΑ - Προοδευτική Συμμαχία κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Ραγδαία υποβάθμιση του Διαχειριστή του Ελληνικού Δικτύου Διανομής Ηλεκτρικής Ενέργειας (ΔΕΔΔΗΕ) στο πλαίσιο της ιδιωτικοποίησής του: το μπλακ άουτ χιλιάδων νοικοκυριών στην κακοκαιρία της «Μήδειας» και το τραγικό δυστύχημα στην Εύβοια αποκαλύπτουν το σχέδιο αποδόμησης του Διαχειριστή».

4. Η με αριθμό 6353/28-4-2021 ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Υποδομών και Μεταφορών, με θέμα: «Απαραίτητα μέτρα για τη στήριξη των ιδιοκτητών επιβατικών δημόσιας χρήσης ( ΕΔΧ) αυτοκινήτων ΤΑΞΙ».

5. Η με αριθμό 5978/577/14-4-2021 ερώτηση και αίτηση κατάθεσης εγγράφων του Βουλευτή Β΄ Θεσσαλονίκης του ΣΥΡΙΖΑ - Προοδευτική Συμμαχία κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Η Κυβέρνηση της Νέας Δημοκρατίας σχεδιάζει να επιβαρύνει με νέο χαράτσι τους καταναλωτές ηλεκτρισμού και να δημιουργήσει επενδυτές δύο ταχυτήτων με το σχέδιο «ΕΛΛΑΔΑ 2.0»».

6. Η με αριθμό 4819/8-3-20201 ερώτηση της Βουλευτού Καστοριάς του ΣΥΡΙΖΑ - Προοδευτική Συμμαχία κ. Ολυμπίας Τελιγιορίδου προς τον Υπουργό Εργασίας και Κοινωνικών Υποθέσεων, με θέμα: «Παράταση στήριξης των εργαζομένων στον κλάδο της γουνοποιίας».

7. Η με αριθμό 6305/26-4-2021 ερώτηση του Βουλευτή Β΄ Θεσσαλονίκης του ΣΥΡΙΖΑ - Προοδευτική Συμμαχία κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα : «Η αντιπυρική περίοδος ξεκινάει με ανοχύρωτα δάση και κυβερνητική αδιαφορία».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων μας ενημερώνει ότι σήμερα Παρασκευή 2 Ιουλίου οι επίκαιρες ερωτήσεις που θα συζητηθούν είναι οι υπ’ αριθμόν 902/28-6-2021, 893/25-6-2021 και 905/28-6-2021.

Θα ξεκινήσουμε με την πρώτη με αριθμό 893/25-6-2021 επίκαιρη ερώτηση πρώτου κύκλου του Βουλευτή Χανίων του ΣΥΡΙΖΑ - Προοδευτική Συμμαχία κ. Παύλου Πολάκη προς τον Υπουργό Αγροτικής Ανάπτυξης και Τροφίμων με θέμα: «Αναγκαία παράταση χρονοδιαγραμμάτων και χαλάρωση ασφυκτικών όρων στα αγροκτηνοτροφικά προγράμματα και ενισχύσεις».

Κύριε Πολάκη, καλημέρα σας. Χρόνια πολλά και για προχθές. Έχετε δύο λεπτά τον λόγο για το ξεκίνημα.

**ΠΑΥΛΟΣ ΠΟΛΑΚΗΣ**: Ευχαριστώ πολύ, κύριε Πρόεδρε.

Κύριε Υπουργέ, η τελευταία πληρωμή από τον ΟΠΕΚΕΠΕ -όχι η προχθεσινή, αυτή που είχε γίνει με τη συνδεδεμένη ενίσχυση πριν από λίγο καιρό- ήταν κατά γενική ομολογία των ίδιων των παραγωγών η χειρότερη από τότε που καθιερώθηκε το μέτρο της συνδεδεμένης ενίσχυσης στην ενιαία ενίσχυση του παραγωγού.

Η συγκεκριμένη πληρωμή ανέδειξε μια σειρά από σοβαρά προβλήματα που έχουν δημιουργηθεί στη σχέση παραγωγού με τα ΚΥΔ, τα Κέντρα Υποβολής των Δηλώσεων, τον ΟΠΕΚΕΠΕ και το Υπουργείο Αγροτικής Ανάπτυξης και Τροφίμων με συνέπεια και την καθυστέρηση και τα λάθη στην καταβολή των ενισχύσεων και αποζημιώσεων και την επιβολή ποινών στους παραγωγούς στο σύνολο της επικράτειας.

Από τα στοιχεία που έχουμε και που εσείς έχετε ανακοινώσει, έξι χιλιάδες περίπου παραγωγοί βρέθηκαν εκτός ενιαίας ενίσχυσης και από αυτούς που πήραν κάποιοι είχαν και ποινές.

Σε μια περίοδο με υπαρκτούς ακόμα τους περιορισμούς λόγω του κορωνοϊού τα ΚΥΔ και οι μελετητές καλούνται να ανταπεξέλθουν σε ένα ιδιαίτερα δύσκολο έργο με το Υπουργείο Αγροτικής Ανάπτυξης και τον ΟΠΕΚΕΠΕ να δείχνουν ότι δεν κατανοούν πλήρως την κατάσταση.

Μετά το σίριαλ των προηγούμενων μηνών με τον τεχνικό σύμβουλο, ο ΟΣΔΕ άνοιξε 15 Απριλίου για τις on line δηλώσεις των παραγωγών. Όμως, τα ΚΥΔ απέκτησαν πρόσβαση και πλήρη λειτουργικότητα στο σύστημα περί τα τέλη Απριλίου.

Καλούνται, λοιπόν, οι αγρότες και οι κάτοχοι αγροτικών εκμεταλλεύσεων μέχρι τις 22 Ιουνίου -ξέρω για τη σιωπηρή παράταση, άλλωστε έχει πάει και παραπέρα το πράγμα- να κάνουν τη δήλωσή τους, μια δήλωση που είναι η βάση για να μπορέσουν να πάρουν επιδότηση, να είναι δικαιούχοι τυχόν αποζημιώσεων, να ενταχθούν σε προγράμματα και να διατηρήσουν τις δεσμεύσεις τους σε ήδη εγκεκριμένα προγράμματα που τυχόν συμμετέχουν χωρίς να επιβληθούν ποινές.

Υπάρχει ένα πλήθος δηλώσεων, περίπου εξακόσιες χιλιάδες, με πλήθος αγροτεμαχίων, εκμεταλλεύσεων και στοιχείων, τα οποία καλούνται μέσα σε αυτό το περιορισμένο χρονικό διάστημα οι παραγωγοί να συμπληρώσουν πολύ προσεκτικά, γιατί η δυνατότητα για διορθώσεις -και εδώ υπάρχει ένα μεγάλο πρόβλημα- ουσιαστικά δεν υπάρχει, γιατί από πέρυσι ο ΟΠΕΚΕΠΕ έχει αφαιρέσει τη δυνατότητα διοικητικών πράξεων, αφού έχει περιορίσει τις περιπτώσεις εφαρμογής της διοικητικής πράξης μόνο σε μία, που ουσιαστικά αυτό δημιουργεί ένα τεράστιο μπέρδεμα σε πάρα πολλούς αγρότες.

Για αυτό, λοιπόν, ερωτάσθε -και θα επανέλθω και στη συνέχεια μετά- αν προτίθεστε να δώσετε σχετική παράταση, πιο μεγάλη από την ήδη σιωπηρή που λόγω της καθυστέρησης της συζήτησης της ερώτησης ξέρω ότι έχετε δώσει, λόγω των περιοριστικών μέτρων τα οποία υπάρχουν για την πανδημία και όλα τα χρονοδιαγράμματα έχουν πάει πίσω.

Και, δεύτερον, εάν θα αλλάξει το ασφυκτικό πλαίσιο των διοικητικών πράξεων του ΟΣΔΕ που έχει οδηγήσει πολλούς παραγωγούς σε απώλειες επιδοτήσεων και επιβολής ποινών χωρίς να φταίνε αυτοί για το θέμα των διοικητικών πράξεων.

Ευχαριστώ και θα επανέλθω στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Πολάκη.

Θα απαντήσει η Υφυπουργός Αγροτικής Ανάπτυξης και Τροφίμων κ. Φωτεινή Αραμπατζή.

Κυρία Αραμπατζή, καλημέρα σας. Έχετε τρία λεπτά για εσάς.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κύριε Πολάκη, νομίζω ότι τα πυρά σας είναι λίγο άσφαιρα έως πολύ άσφαιρα και θα γίνω πολύ συγκεκριμένη.

Στην ερώτηση σας εκφράζετε την αγωνία για το πώς θα γίνουν οι οριστικές δηλώσεις ενιαίας ενίσχυσης των παραγωγών, με τα προβλήματα που πραγματικά υπήρχαν λόγω της πανδημίας. Θα αναφερθώ και στην πανδημία λίγο πιο συγκεκριμένα.

Προφανώς δεν έχετε ενημερωθεί ότι έως 30 Ιουνίου που έκλεισε το σύστημα έχουν υποβληθεί εξακόσιες πενήντα οκτώ χιλιάδες εννιακόσιες τριάντα μία οριστικές δηλώσεις ενιαίας ενίσχυσης, γεγονός που καταδεικνύει με τον πιο πασίδηλο τρόπο ότι το σύστημα καίτοι υπήρχε κορωνοϊός, με τα προβλήματα τα οποία δημιούργησε, όπως της τηλεργασίας, της εξ αποστάσεως εργασίας, τις δυσχέρειες λόγω της κοινωνικής απομάκρυνσης και, άρα, των δυσχερειών ενδεχομένως των αγροτών να υποβάλλουν τις δηλώσεις τους στα ΚΥΔ, παρ’ όλα αυτά, το Υπουργείο Αγροτικής Ανάπτυξης, ο ΟΠΕΚΕΠΕ και όλοι οι εποπτευόμενοι οργανισμοί που κάθε φορά καλούνται να αντιμετωπίσουν κρίσεις λειτούργησαν απολύτως συντονισμένα με αποτέλεσμα στις 30 Ιουνίου, όπως κάθε χρόνο -επίσημα στοιχεία σας μεταφέρω- εξακόσιες πενήντα οκτώ χιλιάδες εννιακόσιες τριάντα μία δηλώσεις οριστικές να υπάρχουν στο σύστημα. Άρα, προς τι η ανησυχία και προς τι η παράταση την οποία ζητάτε;

Δεύτερον, αναφέρεστε και λέτε συγκεκριμένα και στην ερώτησή σας και εδώ προφορικά ότι η συνδεδεμένη ενίσχυση του αιγοπρόβειου γάλακτος ήταν ομολογουμένως η χειρότερη των τελευταίων ετών.

Τώρα με συγχωρείτε, κυρίε Πολάκη, από μία κυβέρνηση, όπως η δική σας, με τα έργα και τις ημέρες της στον αγροτικό τομέα -και αναφέρομαι στη φορολογική και ασφαλιστική επιδρομή που επιφυλάξατε στους αγρότες, αναφέρομαι στην πρωτοφανή καθυστέρηση των πληρωμών τις οποίες επιφυλάξατε- να μας λέτε ότι ήταν η χειρότερη και να μας λέτε ότι ήταν και καθυστερημένη, όταν η πληρωμή έγινε επί των ημερών μας 20 Μαΐου του 2021 για τα αιγοπρόβεια και για το βόειο μαζί και επί των δικών σας ημερών -θέλετε να ακούσετε ημερομηνίες πότε πληρώθηκαν;- 2015, 22 Ιουλίου του ’16 πληρώσατε το αιγοπρόβειο, 2016, 8 Ιουνίου του 2017, 2017 17 Μαΐου του 2018. Και εμείς πληρώσαμε 20 Μαΐου του 2021 έχοντας την πανδημία του κορωνοϊού, έχοντας όλα τα ζητήματα τα οποία με τον τεχνικό σύμβουλο αναφερθήκατε, τα οποία, βεβαίως, διά της νομικής και διάφανης οδού αποκαταστάθηκαν και μιλάμε, δηλαδή, τώρα για δύο μέρες σε ό,τι αφορά τώρα στους έξι χιλιάδες αγρότες στους οποίους αναφερθήκατε.

Πράγματι, ο ΟΠΕΚΕΠΕ διαπίστωσε από τις δηλώσεις των αγροτών του 2020 ότι από τους είκοσι τρεις χιλιάδες αγρότες που είχαν δηλώσει αιγοπροβατοτρόφοι υπήρχε πρόβλημα αντιστοίχισης μεταξύ του ζωικού κεφαλαίου και του μίνιμουμ του γάλακτος που πρέπει να δηλώνουν. Δηλαδή, με λίγα λόγια δεν μπορεί να δηλώνεις ότι έχεις εκατόν πενήντα ζώα, όταν δηλώνεις δέκα τόνους γάλα. Πρέπει να δηλώνεις, τουλάχιστον, δεκαπέντε τόνους γάλα.

Έρχεται, λοιπόν, ο ΟΠΕΚΕΠΕ -και τι δεν είναι υπεύθυνος- και βγάζει τέσσερις ανακοινώσεις, αφού έχει δει το πρόβλημα: 12-10-2020 στέλνει e-mail ο ΟΠΕΚΕΠΕ προς τα ΚΥΔ, Κέντρα Υποδοχής Δηλώσεων, με την αρχική εγκύκλιο διοικητικών πράξεων όπου συμπεριλαμβάνονται οι διορθώσεις των διατηρούμενων ζώων. Στις 26 Οκτωβρίου ανάρτηση στον ιστότοπο του ΟΠΕΚΕΠΕ για τις παραπάνω διορθώσεις με καταληκτική ημερομηνία 31 Δεκεμβρίου 2021. E-mail στις 29 Οκτωβρίου του φορέα συντονισμού προς τα πιστοποιημένα ΚΥΔ με την αντίστοιχη εγκύκλιο. 8 Δεκεμβρίου 2020 ανακοίνωση πάλι στον ιστότοπο του ΟΠΕΚΕΠΕ με την οποία καλεί τους παραγωγούς να προβούν σε διόρθωση των αιτούμενων ζώων λόγω εσφαλμένης αρχικής τους εκτίμησης. 29 Ιανουαρίου ανακοίνωση που δίνουμε παράταση για αυτές τις διορθώσεις μέχρι 31 Ιανουαρίου . Είναι πέντε ακριβώς ενέργειες προκειμένου να αποφευχθεί.

Τι έγινε στην πράξη; Από τους είκοσι τρεις χιλιάδες, οι δεκαέξι χιλιάδες διόρθωσαν και έμειναν οι έξι χιλιάδες διακόσιοι, οι οποίοι δεν είχαν διορθώσει καίτοι έγινε όλη αυτή η διαδικασία.

Τι έκανε, λοιπόν, το Υπουργείο και ο ΟΠΕΚΕΠΕ; Με παρέμβαση της πολιτικής ηγεσίας και σε πλήρη συνεννόηση με τον ΟΠΕΚΕΠΕ δίνουμε μία εβδομάδα. Ανοίγουμε ξανά το σύστημα για μία εβδομάδα από Δευτέρα –έχω εδώ την ημερομηνία- προκειμένου να δώσουμε πάλι ευκαιρία σε αυτούς τους ανθρώπους να διορθώσουν.

Μάλιστα, κύριε Πολάκη, στέλνουμε στα Κέντρα Υποδοχής Δηλώσεων ακριβώς και ονοματισμένα τα ονοματεπώνυμα των κτηνοτρόφων που έπρεπε να δηλώσουν και να κάνουν τη σωστή αντιστοίχιση. Δηλαδή, έτοιμη δουλειά, πάρτε την, αυτοί πρέπει να τα δηλώσουν έτσι.

Και τι γίνεται προχθές, στις 30 Ιουνίου, κύριε Πολάκη; Αυτοί οι άνθρωποι, οι έξι χιλιάδες διακόσιοι ενενήντα πέντε, πληρώθηκαν με 4.636.940,99 ευρώ.

**ΠΑΥΛΟΣ ΠΟΛΑΚΗΣ:** Οι δύο χιλιάδες οκτακόσιοι.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Οι έξι χιλιάδες διακόσιοι ενενήντα πέντε, κύριε Πολάκη, με επίσημα στοιχεία του ΟΠΕΚΕΠΕ πήραν 4,5 εκατομμύρια ευρώ τώρα, στις 30 Ιουνίου, γιατί ακριβώς συντονισμένα λειτούργησε το σύστημα –και μάλιστα πυροσβεστικά- προκειμένου να μη μείνει ουδείς αιγοπροβατοτρόφος, ουδείς κτηνοτρόφος και να έχει ζήτημα με την πληρωμή. Ούτε ποινές επιβλήθηκαν. Κανονικά έγινε και η πληρωμή. Κάναμε ό,τι περνούσε και δεν περνούσε από το χέρι μας για να λειτουργήσουν όλα εντάξει.

Σας καταθέτω για τα Πρακτικά αυτά που σας ανέφερα.

(Στο σημείο αυτό η Υφυπουργός Αγροτικής Ανάπτυξης κ. Φωτεινή Αραμπατζή καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τα υπόλοιπα θα τα πω στη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Υφυπουργέ.

Ορίστε, κύριε Πολάκη, έχετε κι εσείς τρία λεπτά για να δευτερολογήσετε.

**ΠΑΥΛΟΣ ΠΟΛΑΚΗΣ:** Κυρία Αραμπατζή, ευχαριστώ για την απάντηση. Η αλήθεια είναι ότι όταν γίνεται η συζήτηση μετά από δεκαπέντε μέρες και έχουν περάσει κάποια πράγματα και κάποια πράγματα έχουν αλλάξει.

Θέλω να σταθώ σε ένα σημείο, γιατί εγώ τα στοιχεία τα οποία έχω, η πληρωμή προ δύο ημερών, είναι ότι έδωσαν 2.881.000 ευρώ σε δύο χιλιάδες εξακόσιους σαράντα δικαιούχους ενίσχυσης για την παραγωγή πρόβειου γάλακτος. Άρα, όπως είπα και πριν, περίπου τρεις χιλιάδες έμειναν απλήρωτοι με πάνω από 5 εκατομμύρια ευρώ που ήταν να λαμβάνουν. Αυτά είναι τα στοιχεία που έχω εγώ. Αν είναι διαφορετικά αυτά τα δικά σας και είναι προς τα πάνω, χαίρομαι.

Θέλω να ρωτήσω κάτι για την πληρωμή του Δεκεμβρίου, γιατί υπάρχει ένα γενικότερο θέμα ως προς αυτό που μου είπατε προηγουμένως ότι στείλατε την έτοιμη δουλειά στα κέντρα υποδοχής να την κάνουν. Μα, αυτό έκανε ο ΟΠΕΚΕΠΕ τα προηγούμενα χρόνια. Έκανε μόνος του αυτόματα την αντιστοίχιση. Το πρόβλημα δημιουργήθηκε γιατί εσείς φέτος βάλατε να κάνουν τη διοικητική πράξη οι αγρότες και όχι απευθείας τη διασταύρωση ο ΟΠΕΚΕΠΕ, ο οποίος είχε τα στοιχεία για την τελική παραγωγή του γάλακτος σε σχέση με την αρχική δήλωση που έκανε ο παραγωγός. Αυτό γινόταν κάθε χρόνο. Έτσι γινόταν.

Φέτος, λοιπόν, με τον κορωνοϊό και τα περιοριστικά μέτρα είπατε ότι πρέπει να το κάνει αυτό ο παραγωγός και εκεί δημιουργήθηκε το πρόβλημα, διότι υπάρχουν και δύο κατηγορίες αγροτών οι οποίοι δεν μπορούν να κάνουν τη δήλωση ακόμα και σήμερα. Οι δύο κατηγορίες είναι αυτοί που είναι σε επιτόπιο έλεγχο και αυτοί που δεν έχουν ενημερώσει το κτηνιατρικό μητρώο. Και αυτό δεν έχει γίνει όχι γιατί δεν θέλουν να το κάνουν οι άνθρωποι, αλλά γιατί υπάρχουν τα περιοριστικά μέτρα του κορωνοϊού. Δεν μπορούν αυτοί, λοιπόν, γι’ αυτούς τους δύο λόγους να το κάνουν. Αυτή η κατηγορία δεν μπορεί να κάνει τη συμπληρωματική διοικητική πράξη.

Πάμε τώρα σε ένα πιο σοβαρό, κυρία Αραμπατζή. Το πιο σοβαρό είναι το εξής: Το σύνολο των επιδοτήσεων ήταν 1.650.000.000 ευρώ, αφαιρουμένου του 2,5% που είχε αφαιρεθεί πριν. Δηλαδή, περίπου 40 εκατομμύρια ευρώ πηγαίνουν για το εθνικό απόθεμα. Απ’ αυτό το 1.650.000.000 ευρώ που έπρεπε να καταβληθεί τον Δεκέμβριο του 2020 που μας πέρασε και που είχε καταβληθεί το 2019 και το 2018 και το 2017, έλειπαν περίπου 180 εκατομμύρια. Δηλαδή, έλειπε ένα 10%-11% οριζόντια σε όλους τους παραγωγούς. Από αυτό το ποσό που έλειπε, εσείς προχθές δώσατε συνολικά με τις δύο καταβολές γύρω στα 85 εκατομμύρια ευρώ. Άρα, λείπουν, καμμιά ενενηνταριά. Αν όλα αυτά έχουν πάει στο εθνικό απόθεμα, πρέπει να παρουσιάσετε πληρωμή 90 εκατομμύρια ευρώ που κόψατε εσείς φέτος, συν 40 εκατομμύρια ευρώ που έχουν ήδη κρατηθεί από το 2,5%, δηλαδή μία πληρωμή 130 εκατομμυρίων ευρώ.

Μπορείτε να μας πείτε αυτά τα χρήματα των επιδοτήσεων πού ακριβώς έχουν πάει; Διότι από όσο έχω ενημερωθεί, δεν έχει υπάρξει κάποια τέτοια καταβολή των 130 εκατομμυρίων ευρώ για την ενίσχυση του εθνικού αποθέματος, τα νέα δικαιώματα, κ.λπ.. Είχα ξαναρωτήσει και τον κ. Βορίδη πριν από λίγο καιρό γι’ αυτό, τότε που είχε γίνει η περικοπή και «άκρα του τάφου σιωπή». Είμαστε περήφανοι γι’ αυτά που κάναμε για τους παραγωγούς την περίοδο 2015-2019. Κάναμε τον νόμο για τους βοσκοτόπους, γλυτώσαμε πάρα πολλά πρόστιμα, οι παραγωγοί ήξεραν πότε θα πάρουν τις επιδοτήσεις τους και τις έπαιρναν χωρίς τέτοια πράγματα. Γλυτώσαμε πάρα πολλά πρόστιμα από την Ευρωπαϊκή Ένωση.

Μπορείτε να μου πείτε, όμως, αυτά τα 130 εκατομμύρια ευρώ που λείπουν, πού είναι, πού πήγαν ή πού θα πάνε; Διότι λείπουν από τους λογαριασμούς ενίσχυσης των αγροτών.

Ευχαριστώ πάρα πολύ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Πολάκη.

Ορίστε, κυρία Αραμπατζή, έχετε κι εσείς τρία λεπτά.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Κύριε Πολάκη, προσπαθώ πάντοτε να μιλάω ειδικά στην Εθνική Αντιπροσωπεία με συγκεκριμένα στοιχεία και νούμερα.

**ΠΑΥΛΟΣ ΠΟΛΑΚΗΣ:** Κι εγώ το ίδιο.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Με συγχωρείτε, αλλά δεν το βλέπω. Δεν βλέπω ούτε τα συγκεκριμένα στοιχεία ούτε τα νούμερα, γιατί λέτε νούμερα τα οποία δεν αποδεικνύετε. Ήρθατε προηγουμένως στην πρωτολογία σας και είπατε ότι έχουν πληρωθεί δύο χιλιάδες αγρότες κι εγώ σας λέω σύμφωνα με επίσημα στοιχεία του ΟΠΕΚΕΠΕ ότι έχουν πληρωθεί και οι έξι χιλιάδες διακόσιοι ενενήντα πέντε 4,5 εκατομμύρια ευρώ.

Έρχεστε εδώ και μας λέτε ότι είστε περήφανος για τα χρόνια του ΣΥΡΙΖΑ. Καλά, δεν περίμενα και τίποτα άλλο να πείτε, κύριε Πολάκη. Προφανώς είστε περήφανος για την υπερφορολόγηση των αγροτών, την οποία με το πρώτο νομοσχέδιο που έφερε η Κυβέρνηση τη μείωσε στο 9%. Προφανώς είστε περήφανος που βάλατε ασφαλιστικές εισφορές που έφταναν το ένα χιλιάρικο μηνιαίως για τους αγρότες. Προφανώς είστε περήφανος που κάνατε δυόμισι χρόνια να πληρώσετε νόμιμες πληρωμές των αγροτών του ΕΛΓΑ και έρχεται μία Κυβέρνηση εν μέσω πανδημίας και πληρώνει με προκαταβολή δύο φορές, μία για τον «Ιανό» και τώρα μία για τους παγετούς.

Τώρα, αν εσείς είστε περήφανος, πραγματικά, κύριε Πολάκη, δεν εκπλήσσομαι.

Όμως, θέλω να σας πω το εξής: Για να μην έχουμε πανδημία και να μπορούν οι αγρότες να πηγαίνουν ελευθέρως και αβιάστως και να λειτουργεί η κανονικότητα, προφανώς πρέπει να υπάρχει το τείχος της ανοσίας των εμβολιασμών, κύριε Πολάκη.

**ΠΑΥΛΟΣ ΠΟΛΑΚΗΣ:** Για τα 130 εκατομμύρια ευρώ θα μας πείτε;

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Και βρίσκω την ευκαιρία να πω στην Εθνική Αντιπροσωπεία ότι για να έχουμε επιδοτήσεις, κύριε Πολάκη και να έχουμε κανονική ζωή, αγροτική, οικονομική και όλη τη ζωή την οποία θέλουμε να χαιρόμαστε, να παράγουμε και να μοχθούμε, πρέπει να έχουμε υγεία. Οι αγρότες, οι μελισσοκόμοι, οι κτηνοτρόφοι, οι αλιείς πρέπει να είναι υγιείς.

Γι’ αυτό, λοιπόν, από αυτό εδώ το Βήμα εγώ καλώ όλους τους ανθρώπους του πρωτογενούς τομέα, τις οικογένειές τους, τα παιδιά τους να εμβολιαστούν, σε αντίθεση με αυτά που έρχεστε και λέτε εσείς, κύριε Πολάκη. Πραγματικά αισθάνομαι ότι βρίσκομαι μπροστά στον πιο επιφανή εκπρόσωπο του αντιεμβολιαστικού κινήματος. Έχετε ευθύνη γι’ αυτά που κάνετε και λέτε, κύριε Πολάκη. Δεν μπορείτε να μιλάτε για την πανδημία και τα προβλήματα που δημιουργεί, την ίδια στιγμή που ρίχνετε λάδι στη φωτιά και αφήνετε τον κόσμο ανεμβολίαστο και τους όποιους έχουν τις όποιες αμφιβολίες τους. Ανθρώπινο είναι. Δεν είμαστε όλοι επιστήμονες ούτε είμαστε γιατροί.

**ΠΑΥΛΟΣ ΠΟΛΑΚΗΣ:** Για τα 130 εκατομμύρια ευρώ θα μας πείτε;

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Τα 130 εκατομμύρια ευρώ, κύριε Πολάκη, είναι δικά σας νούμερα.

**ΠΑΥΛΟΣ ΠΟΛΑΚΗΣ:** Πού είναι αυτά;

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ, κύριε Πολάκη.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Εγώ σας λέω ότι έξι χιλιάδες διακόσιοι ενενήντα πέντε αιγοπροβατοτρόφοι πληρώθηκαν…

**ΠΑΥΛΟΣ ΠΟΛΑΚΗΣ:** Μιλάμε για 130 εκατομμύρια ευρώ.

**ΠΡΟΕΔΡΕΥΩΝ (Απόστολος Αβδελάς):** Το ακούσαμε, κύριε Πολάκη. Το είπατε.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Κύριε Πολάκη, να κάνετε νέα ερώτηση με στοιχεία και θα σας απαντήσω με στοιχεία.

**ΠΑΥΛΟΣ ΠΟΛΑΚΗΣ:** Είναι πραγματικά τα νούμερα. Λείπουν 130 εκατομμύρια ευρώ.

**ΠΡΟΕΔΡΕΥΩΝ (Απόστολος Αβδελάς):** Κύριε Πολάκη, το ακούσαμε.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Η ένδεια των επιχειρημάτων σας φαίνεται και από το ότι βάζετε καινούργια δεδομένα ατεκμηρίωτα στη δευτερολογία σας. Καταλαβαίνω τη δύσκολη θέση στην οποία έχετε βρεθεί.

Να πω και δυο κουβέντες για αυτά που είπατε ότι κάνατε, για τα βοσκοτόπια και αυτά. Κύριε Πολάκη, τα βοσκοτόπια και το γεγονός ότι από την Ευρωπαϊκή Ένωση θεωρούνται βοσκοτόπια οι ποώδεις, ξυλώδεις και φρυγανώδεις εκτάσεις της χώρας μας είναι κατάκτηση διαπραγματευτική της Κυβέρνησης με κορμό τη Νέα Δημοκρατία -το ξέρει ο κ. Κεγκέρογλου- το 2014. Αυτό παραλάβατε, τον Κανονισμό Omnibus, και βεβαίως αυτός ο Κανονισμός μετά, στη συνέχεια πέρασε από τα ευρωπαϊκά όργανα.

**ΠΑΥΛΟΣ ΠΟΛΑΚΗΣ:** Τι λέτε! Γι’ αυτό είχαμε τα πρόστιμα!

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Δεύτερον, κύριε Πολάκη, η συνδεδεμένη ενίσχυση στο αιγοπρόβειο, που τόσο πολύ σας ενδιαφέρει, και καλά κάνει και σας ενδιαφέρει,…

**ΠΑΥΛΟΣ ΠΟΛΑΚΗΣ:** Βοσκός ήταν ο πατέρας μου και με ενδιαφέρει.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):**…έγινε νόμος με Κυβέρνηση κορμό της Νέας Δημοκρατίας. Το 2014 αποφασίστηκε στον φάκελο για τη νέα Κοινή Αγροτική Πολιτική που η Κυβέρνηση της Νέας Δημοκρατίας κατέθεσε τον Αύγουστο του 2014.

Σε ό,τι αφορά τις διοικητικές πράξεις, εφαρμόζουμε απολύτως το ενωσιακό καθεστώς, για να είναι νόμιμες οι πληρωμές και να μην υπάρχουν ζητήματα ανακτήσεων.

**ΠΑΥΛΟΣ ΠΟΛΑΚΗΣ:** Θα πρέπει όμως, μετά να απαντήσω κι εγώ.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Άμα σας δώσει τον λόγο ο κύριος Πρόεδρος, εγώ δεν έχω πρόβλημα και μέχρι το μεσημέρι να συζητάμε.

Λέτε στην ερώτησή σας, κύριε Πολάκη: «Θα αλλάξει το ασφυκτικό πλαίσιο των διοικητικών πράξεων του ΟΣΔΕ που έχει οδηγήσει πολλούς παραγωγούς σε απώλειες επιδοτήσεων και επιβολής ποινών;». Για να πούμε τι ακριβώς εννοείτε εδώ, κύριε Πολάκη, αν το πλαίσιο για να γίνονται οι διορθωτικές δηλώσεις είναι επ’ άπειρον ανοιχτό δεν θα μπορεί να λειτουργεί το σύστημα….

**ΠΑΥΛΟΣ ΠΟΛΑΚΗΣ:** Δεν λέω επ’ άπειρον, δεν λέει η ερώτηση «επ’ άπειρον».

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):**…προκειμένου να γίνονται διασταυρωτικοί έλεγχοι, προκειμένου να γίνονται όλες οι αναγκαίες πράξεις για να γίνονται πληρωμές. Αυτό εισηγείστε, δηλαδή να είναι ένα σύστημα ανοιχτό;

**ΠΑΥΛΟΣ ΠΟΛΑΚΗΣ:** Εσείς αυτό καταλάβατε;

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Εγώ αυτό κατάλαβα.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ και τους δύο!

**ΠΑΥΛΟΣ ΠΟΛΑΚΗΣ:** Εσείς, κυρία Υφυπουργέ, δημιουργήσατε το πρόβλημα φέτος που αντί να βάλετε τον ΟΠΕΚΕΠΕ να κάνει τη διασταύρωση βάλατε να την κάνει ο αγρότης.

**ΠΡΟΕΔΡΕΥΩΝ (Απόστολος Αβδελάς):** Κύριε Πολάκη, να φύγω;

**ΠΑΥΛΟΣ ΠΟΛΑΚΗΣ:** Συγγνώμη.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Την αποσφαλμάτωση, κύριε Πολάκη, την είδαμε εμείς και βγάλαμε πέντε ενημερώσεις από τον ΟΠΕΚΕΠΕ και δώσαμε έτοιμη τροφή διόρθωσης για να γίνει. Είναι υποχρέωση…

**ΠΑΥΛΟΣ ΠΟΛΑΚΗΣ:** Γιατί δεν το διορθώσατε μόνοι σας τότε, όπως γινόταν πριν;

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Το αποτέλεσμα μετράει.

**ΠΑΥΛΟΣ ΠΟΛΑΚΗΣ:** Από το αποτέλεσμα λείπουν 8 εκατομμύρια.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Οι αγρότες και οι αιγοπροβατοτρόφοι πληρώθηκαν στις 30-6 κανονικά. Ουδέν πρόβλημα δημιουργήθηκε. Εξακόσιες πενήντα οκτώ χιλιάδες εννιακόσιες τριάντα μία δηλώσεις υποβλήθηκαν, οριστικές, και δεν «άνοιξε μύτη», καίτοι η πανδημία, καίτοι υπήρξαν ένα σωρό καταστροφές, να μην τις αναφέρω. Ο συντονισμός του Υπουργείου με τους εποπτευόμενους λειτούργησε με τέτοιον τρόπο ούτως ώστε να μην «ανοίξει μύτη», κύριε Πολάκη.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Αραμπατζή.

**ΠΑΥΛΟΣ ΠΟΛΑΚΗΣ:** Μία κουβέντα να πω, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Καμμία, κύριε Πολάκη. Πηγαίνετε αν θέλετε από εκεί να τα πείτε.

**ΠΑΥΛΟΣ ΠΟΛΑΚΗΣ:** Για τα 130 εκατομμύρια ούτε εσείς απαντήσατε, όπως και ο κ. Βορίδης. Εκατόν τριάντα εκατομμύρια ευρώ λείπουν.

**ΠΡΟΕΔΡΕΥΩΝ (Απόστολος Αβδελάς):** Κύριε Πολάκη, σας παρακαλώ.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Να τα φέρετε σε χαρτί τα 130 που λέτε ότι λείπουν, με αποδείξεις, με χαρτιά…

**ΠΑΥΛΟΣ ΠΟΛΑΚΗΣ:** Η αδυναμία της κ. Αραμπατζή να απαντήσει στο πού πήγαν τα 130 εκατομμύρια ευρώ είναι τόσο γελοία…

**ΠΡΟΕΔΡΕΥΩΝ (Απόστολος Αβδελάς):** Ούτε η κ. Αραμπατζή ούτε ο κ. Βορίδης…

**ΠΑΥΛΟΣ ΠΟΛΑΚΗΣ:** …που το «γείωσε» στο ότι εγώ είμαι του αντιεμβολιαστικού. Να κοιτάξετε, κυρία Αραμπατζή, να πείτε στην Κυβέρνησή σας να φέρει τα φάρμακα, γιατί θα είχαμε γλιτώσει τους εξίμισι χιλιάδες νεκρούς από τους δώδεκα χιλιάδες πεντακόσιους…

**ΠΡΟΕΔΡΕΥΩΝ (Απόστολος Αβδελάς):** Αυτό που λέτε δεν έχει σχέση με την ερώτηση.

**ΠΑΥΛΟΣ ΠΟΛΑΚΗΣ:** Γιατί, είχε σχέση η απάντησή της;

Της λέω ότι λείπουν 130 εκατομμύρια από τις επιδοτήσεις των κτηνοτρόφων και μου λέει για τα εμβόλια.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ! Τελείωσε, κύριε Πολάκη.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, επειδή σέβεστε τον Κανονισμό και το ξέρω, θα ήθελα να πω ότι η ερώτηση του κ. Πολάκη ήταν συγκεκριμένη. Αυτά τα οποία είπε στη δευτερολογία του ήταν άσχετα, ατεκμηρίωτα.

**ΠΑΥΛΟΣ ΠΟΛΑΚΗΣ:** Ατεκμηρίωτα;

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Ναι, βεβαίως.

**ΠΑΥΛΟΣ ΠΟΛΑΚΗΣ:** Πλήρως τεκμηριωμένα ήταν. Θα τα ξαναφέρω.

**ΠΡΟΕΔΡΕΥΩΝ (Απόστολος Αβδελάς):** Σας παρακαλώ.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Δεν νομίζω, κύριε Πολάκη, τόσο πολύ να σας πείραξε αυτό που σας είπα για τα εμβόλια. Εδώ σας έχει «αδειάσει» ολόκληρος ο ΣΥΡΙΖΑ.

Για να μην έχουμε πανδημία πρέπει να έχουμε τείχος ανοσίας.

**ΠΑΥΛΟΣ ΠΟΛΑΚΗΣ:** ...(Δεν ακούστηκε)

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Σας «άδειασε» ο κ. Τσίπρας, ο κ. Τσακαλώτος, ο κ. Ξανθός.

**ΠΡΟΕΔΡΕΥΩΝ (Απόστολος Αβδελάς):** Κυρία Αραμπατζή, κύριε Πολάκη, σας παρακαλώ και τους δύο!

**ΠΑΥΛΟΣ ΠΟΛΑΚΗΣ:** Τα 130 εκατομμύρια λείπουν.

**ΠΡΟΕΔΡΕΥΩΝ (Απόστολος Αβδελάς):** Κύριε Πολάκη, δεν σας απάντησε ούτε ο κ. Βορίδης για τα 130.

**ΠΑΥΛΟΣ ΠΟΛΑΚΗΣ:** Αυτό λέω.

**ΠΡΟΕΔΡΕΥΩΝ (Απόστολος Αβδελάς):** Τι να κάνουμε τώρα! Την άλλη φορά. Καταθέστε ξανά ερώτηση.

Προχωρούμε τώρα στην πρώτη με αριθμό 905/28-6-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Μέτρα στήριξης για τη μελισσοκομία και υλοποίηση του προγράμματος ενίσχυσης των μελισσοκόμων της Κρήτης».

Κύριε Κεγκέρογλου, έχετε τον λόγο για δύο λεπτά για να αναπτύξετε την επίκαιρη ερώτηση.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Επειδή αναφέρθηκε το όνομά μου προηγουμένως οφείλω να πω ότι το 2014 επιτέλους η χώρα απέκτησε ορισμό για το δάσος, με μια επεξεργασία επιστημονική, η οποία έδωσε τη δυνατότητα στη χώρα μας να ξεκαθαρίσει ένα θέμα το οποίο χρόνιζε.

Με βάση τον ίδιο νόμο προβλεπόταν η εκπόνηση διαχειριστικών σχεδίων για τους βοσκοτόπους την επόμενη πενταετία. Δυστυχώς, δεν έγινε τίποτα. Όμως ο ορισμός του δάσους που δόθηκε το 2014 και όλες οι ενέργειες της ελληνικής πολιτείας οδήγησαν σε απόφαση του Ευρωπαϊκού Δικαστηρίου το 2020, επιστροφής όλων των προστίμων που είχε καταβάλει η χώρα, περίπου 400 εκατομμύρια. Αυτό, λοιπόν, που σήμερα μπορούμε να δούμε είναι τα 400 εκατομμύρια που επεστράφησαν στη χώρα αν πρέπει να αξιοποιηθούν στον αγροτικό τομέα ή όχι.

Και έρχομαι και εξ αυτού στην ερώτησή μου, που αφορά τη μελισσοκομία, έναν κλάδο του αγροτικού τομέα που επλήγη πάρα πολύ σοβαρά από την πανδημία. Και πριν την πανδημία υπήρχαν ζητήματα με τη μελισσοκομία που αφορούν την κλιματική αλλαγή, τις αλλαγές οι οποίες έχουν επέλθει στις συνθήκες. Και ήρθε η πανδημία να δυσκολέψει -λόγω των περιοριστικών μέτρων που έλαβε η Κυβέρνηση για την αντιμετώπιση της πανδημίας- τη μετακίνηση, άρα και τη φυσιολογική ανάπτυξη των σμηνών, με αποτέλεσμα να έχουμε και μείωση της παραγωγής εξ αυτού του λόγου.

Αυτό το οποίο, λοιπόν, ζητώ από την Κυβέρνηση είναι η ενίσχυση του κλάδου των μελισσοκόμων. Ήδη συζητήσαμε με τον Υπουργό Οικονομικών και είπε ότι έχει ετοιμαστεί ένα σχέδιο κοινής υπουργικής απόφασης και είναι στο Υπουργείο Αγροτικής Ανάπτυξης. Άρα συγκεκριμένα ρωτάμε την κυρία Υπουργό εάν το σχέδιο αυτό προβλέπει την ενίσχυση, σύμφωνα με αυτά που είπε ο Υπουργός Οικονομικών, ή αν το Υπουργείο Αγροτικής Ανάπτυξης εκτιμά ότι πρέπει να υπάρχει μεγαλύτερη ενίσχυση ανά κυψέλη. Γιατί το ποσό των 3,39 ευρώ ανά κυψέλη, το οποίο ανακοινώθηκε, είναι πάρα πολύ μικρό για να αντιμετωπιστούν τα προβλήματα που προέκυψαν από την πανδημία. Ζητάμε, λοιπόν, μεγαλύτερο ποσό και αν είναι δυνατόν να ενισχυθεί βεβαίως το συνολικό ποσό των 3,2 εκατομμυρίων, να υπάρξει πρόβλεψη και για τα νησιά και για την Κρήτη, όπως επιβάλλει το Σύνταγμα, γιατί τα προβλήματα είναι περισσότερα εκεί, και θέλουμε τις απαντήσεις από την κυρία Υπουργό.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κεγκέρογλου.

Θα απαντήσει η Υφυπουργός Αγροτικής Ανάπτυξης και Τροφίμων κ. Φωτεινή Αραμπατζή.

Ορίστε, έχετε τον λόγο για τρία λεπτά.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, κατ’ αρχάς να πούμε ότι χαίρομαι ιδιαίτερα που συζητάμε εδώ στην Εθνική Αντιπροσωπεία τα ζητήματα της μελισσοκομίας, ενός γενικώς ξεχασμένου κλάδου τα προηγούμενα χρόνια, για τον οποίο ως ηγεσία του Υπουργείου Αγροτικής Ανάπτυξης δίνουμε μεγάλη έμφαση, με πράξεις. Σας αναφέρω το Εθνικό Ηλεκτρονικό Μελισσοκομικό Μητρώο και σας αναφέρω επίσης ενδεικτικά τη συνεργασία του Υπουργείου μας με το Υπουργείο Ψηφιακής Διακυβέρνησης προκειμένου να δημιουργηθεί το σύστημα «Άρτεμις», δηλαδή ισοζύγια στο μέλι και να είναι απολύτως διάφανη η αγορά του μελιού από την κυψέλη έως το ράφι.

Έχετε κάνει εκτενή διάλογο για το θέμα στο οποίο αναφέρεστε με τον Αναπληρωτή Υπουργό Οικονομικών κ. Σκυλακάκη μόλις προχθές, ο οποίος ειδικά αναφερόμενος στην Κρήτη σάς ανακοίνωσε ότι οι μελισσοκόμοι έχουν υποστεί μία απώλεια εισοδήματος από τα δέκα εκατομμύρια τριακόσιες εξήντα μία χιλιάδες ευρώ στα εννιά περίπου εκατομμύρια, οκτώ εννιακόσια για την ακρίβεια.

Αυτή η απώλεια, όπως σας είπε ο κύριος Υπουργός, έχει καλυφθεί εν μέρει από τις επιστρεπτέες προκαταβολές.

Βεβαίως, υπάρχει η πρόβλεψη την οποία έκανε το Υπουργείο Αγροτικής Ανάπτυξης για την ενίσχυση του κλάδου της μελισσοκομίας για την απώλεια εισοδήματος την οποία υπέστη λόγω του κορωνοϊού. Η συγκεκριμένη πρόταση μαζί με την πρόταση για τους μαύρους χοίρους, για τους χοίρους και για τη λεβάντα έχουν φύγει στην Ευρωπαϊκή Επιτροπή προς έγκριση στις 17 Ιουνίου, δηλαδή ούτε δεκατρείς μέρες της πίσω.

Η σχετική ΚΥΑ με το ποσό για 3.200.000, όπως σας είπε ο κ. Σκυλακάκης, είναι έτοιμη. Περιμένουμε την έγκριση από την Ευρωπαϊκή Επιτροπή -την τυπική, θεωρούμε- για να προβούμε στην ενίσχυση του κλάδου των μελισσοκόμων με 3,39 ευρώ ανά κυψέλη, όπως έχει ορίσει το Υπουργείο Οικονομικών.

**ΠΡΟΕΔΡΕΥΩΝ (Απόστολος Αβδελάς):** Κύριε Κεγκέρογλου, έχετε τρία λεπτά για τη δευτερολογία σας.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Το μεγάλο θέμα, εκτός από την κλιματική αλλαγή και τις τοπικές κλιματικές κρίσεις οι οποίες εκδηλώνονται, είναι των ελληνοποιήσεων, που νομίζω ότι πρέπει να είναι σε προτεραιότητα το επόμενο διάστημα. Το μητρώο και το ισοζύγιο θα συμβάλουν, αλλά δεν αρκούν, αν δεν δείξουμε επιμονή και αν δεν στελεχωθούν και οι αρμόδιες υπηρεσίες σε περιφερειακό επίπεδο.

Σχετικά με την ενίσχυση, η οποία θεωρείται ότι έρχεται να καλύψει τις πωλήσεις του 2019, η ζημιά στην παραγωγή του 2020 θα φανεί κυρίως, κυρία Υπουργέ, στα στοιχεία του 2021, γιατί μέσα στο 2020 ουσιαστικά μιλάμε για την τιμολόγηση της παραγωγής της προηγούμενης χρονιάς η οποία διατίθεται στην επόμενη.

Επομένως, έχουμε μια διαφορά φάσης στο να αποτυπωθεί στα λογιστικά, στα επίσημα στοιχεία, η ζημιά που σήμερα γίνεται. Με αυτή την έννοια, δεν είναι η ζημιά μόνο 1 εκατομμύριο. Είναι πολύ περισσότερο και θα το δείτε απολογιστικά στο 2021. Θα φανεί αυτό, εξάλλου, γιατί υπήρξε μείωση της παραγωγής λόγω του ότι δεν αναπτύχθηκαν σύμφωνα με τους κανόνες που κινούνται οι μελισσοκόμοι και μετακινούν τα σμήνη σε τόπους ανάλογα με τις συνθήκες που συμβάλλουν στην ανάπτυξή τους. Αυτό δεν υπήρξε λόγω των απαγορεύσεων. Είχαμε μείωση της παραγωγής και επομένως, θα αποτυπωθεί το επόμενο διάστημα.

Αυτό το οποίο ζητάμε είναι να υπάρξει αύξηση του ποσού, αφ’ ενός, για να καλυφθεί στο σύνολο της χώρας και όχι μόνο στην Κρήτη και επιπλέον, να υπάρξει ειδική μέριμνα για τα νησιά και την Κρήτη, με μεγαλύτερο ποσό ανά κυψέλη. Αυτό γιατί το ζητάμε; Γιατί έχει τοπικιστικό χαρακτήρα; Όχι. Η πρόνοια του Συντάγματος είναι γενική, βεβαίως, αλλά έγκειται στο γεγονός ότι ένα μικρό νησί, αλλά και η Κρήτη που δεν έχει μεγάλες δυνατότητες, γιατί έχουμε γεωργική γη σε πολύ μεγάλο ποσοστό, έχει προβλήματα στις μετακινήσεις.

Όταν, λοιπόν, έρθει η πολιτεία και απαγορεύει και τη μετακίνηση από δήμο σε δήμο, που έγινε σε πολλές περιπτώσεις, αυτό δυσκολεύει πάρα πολύ τα πράγματα. Βέβαια, δεν υπήρξε σε όλη τη διάρκεια της πανδημίας αυτή η απαγόρευση. Υπήρξε σε ορισμένες περιόδους μόνο και στη συνέχεια, λύθηκε με διάφορους τρόπους.

Θέλουμε, λοιπόν, την ιδιαίτερη μέριμνα για τα νησιά και την Κρήτη και βεβαίως, την αύξηση του ποσού συνολικά για να μην υπάρξει και η ανάγκη για δεύτερο πακέτο στήριξης στον κλάδο της μελισσοκομίας.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Κεγκέρογλου.

Κυρία Αραμπατζή, έχετε τον λόγο για τρία λεπτά.

**ΦΩΤΕΙΝΗ ΑΡΑΜΠΑΤΖΗ (Υφυπουργός Αγροτικής Ανάπτυξης και Τροφίμων):** Κύριε συνάδελφε, χαίρομαι πολύ που χαιρετίζετε την πρωτοβουλία του Υπουργείου να αντιμετωπίσει τη μάστιγα των ελληνοποιήσεων, κάνοντας ουσιαστικά την ψηφιακή καταγραφή όλης της μελισσοκομικής δραστηριότητας και των ισοζυγίων στο μέλι, το οποίο πραγματικά είναι μια πρωτοπορία για τον κλάδο. Χαίρομαι πολύ που το αναγνωρίζετε.

Καταλαβαίνετε πως σε ό,τι αφορά το καθεστώς των μικρών νησιών του Αιγαίου, το εν λόγω κανονιστικό πλαίσιο, κύριε συνάδελφε, χρονολογείται από το 1993, όταν αναγνωρίστηκαν τα ιδιαίτερα προβλήματα τα οποία αντιμετώπιζε ο γεωργικός τομέας στα μικρά νησιά του Αιγαίου λόγω του απόκεντρου, του νησιωτικού, του παραμεθόριου χαρακτήρα τους και σε αυτό βεβαίως, γνωρίζετε πολύ καλά ότι δεν περιλαμβάνονται η Εύβοια και η Κρήτη. Είμαι σίγουρη ότι το γνωρίζετε.

Είναι λογικό, κύριε συνάδελφε, να ζητάτε και εμείς, επίσης, στο Υπουργείο, εάν τα ταμειακά διαθέσιμα ήταν άπειρα και άτελα, ενδεχομένως θα είχαμε δυνατότητες -στα πλαίσια πάντοτε των δημοσιονομικών διαθέσιμων- να δίνουμε καλύτερες αποζημιώσεις σε σχέση με αυτές που βγαίνουν.

Σε κάθε περίπτωση, όμως, πρέπει η απώλεια εισοδήματος, για να μπορούμε να συγκλίνουμε με το κανονιστικό πλαίσιο και να μην έχουμε τα ζητήματα των ανακτήσεων, η απώλεια εισοδήματος να συνδέεται ευθέως με τον κορωνοϊό, θα πρέπει να αποδεικνύεται στην αγορά ότι υπήρχε μείωση των πωλήσεων, μείωση του τζίρου.

Θα σας απαντήσω, κύριε συνάδελφε, ότι ναι μεν η μελισσοκομία επλήγη και το ζήτημα ήταν ότι ένας αχαρτογράφητος κλάδος έπρεπε να στοιχειοθετηθεί και να φανεί η ζημιά του.

Ήταν μια πάρα πολύ δύσκολη διαδικασία, κύριε συνάδελφε. Την ίδια στιγμή, όμως, στις ελληνικές εξαγωγές, που αυξήθηκαν κατά 50% -υπάρχει το μέλι- στην αξία των πωλήσεων μέσω του καναλιού του σουπερμάρκετ είχαμε 16% αύξηση, γιατί ο κόσμος στράφηκε και λόγω του κορωνοϊού στις ευεργετικές ιδιότητες που είχε το μέλι. Ως προς τις μετακινήσεις που είπατε προηγουμένως, ναι μεν ο κορωνοϊός δημιούργησε τις δυσχέρειες τις οποίες όλοι γνωρίζουμε. Όμως, θα θυμάστε πολύ καλά, γιατί παρακολουθείτε πολύ ενδελεχώς τα αγροτικά θέματα, ότι υπήρχε ειδικό έντυπο από την Πολιτική Προστασία για τη μετακίνηση των μελισσοκόμων.

Σε κάθε περίπτωση, αγαπητέ κύριε συνάδελφε, 3,5 εκατομμύρια δόθηκαν από την επιστρεπτέα στους μελισσοκόμους της χώρας ήδη. Άλλα 3,2 εκατομμύρια θα δοθούν από την ενίσχυση για τον κορωνοϊό, την οποία περιμένουμε από την Ευρωπαϊκή Επιτροπή και είναι ζήτημα, όπως σας είπα, κάποιων ημερών η τυπική της έγκριση.

Εκείνο που έχει σημασία να πούμε, κύριε συνάδελφε, είναι το εξής. Διότι το λέτε στην ερώτησή σας, ότι οι μελισσοκόμοι δεν παίρνουν επιδοτήσεις. Είναι γνωστό: Δεν παίρνει κανένας μελισσοκόμος στην Ευρωπαϊκή Ένωση. Όμως, υπάρχει το γνωστό πρόγραμμα της μελισσοκομίας, το οποίο γνωρίζετε πάρα πολύ καλά.

Αυτό το πρόγραμμα, κύριε συνάδελφε, της μελισσοκομίας αυξήθηκε κατά 100%. Δηλαδή, με πρόσφατη τροποποίηση του σχετικού κανονισμού, οι μελισσοκόμοι για τα 2021 και 2022 αντί για 6,5 εκατομμύρια θα παίρνουν 12,5 εκατομμύρια, για την ακρίβεια 12,325. Θεωρώ ότι είναι μια αναγκαία και οφειλόμενη οικονομική ανάσα στον κλάδο της μελισσοκομίας, με όλα τα χρηματοδοτικά εργαλεία τα οποία περιγράψαμε.

Σε σχέση με αυτό που είπατε -και κλείνω με αυτό- ότι η ζημιά θα φανεί μετά, καταλαβαίνετε, κύριε συνάδελφε, ότι, εάν δεν ήμασταν όσο το δυνατόν γρήγοροι στην αποτύπωση της σχετικής ζημιάς, στη στοιχειοθέτηση του σχετικού φακέλου για τη μελισσοκομία και στην αποστολή της τόσο στο Υπουργείο Οικονομικών όσο και στην Ευρωπαϊκή Επιτροπή, θα μας εγκαλούσατε εδώ -και δικαίως- ότι δεν κάναμε τα οφειλόμενα. Αντιμετωπίσαμε το πρόβλημα εν μέσω της πανδημίας. Τι απώλεια εισοδήματος δημιουργήθηκε; Για αυτή ήρθαμε, στοιχειοθετήσαμε και επιχειρηματολογήσαμε.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κυρία Αραμπατζή.

Καλή συνέχεια και στους δύο!

Προχωρούμε στη συζήτηση της δεύτερης με αριθμό 902/28-6-2021 επίκαιρης ερώτησης πρώτου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υφυπουργό στον Πρωθυπουργό κ. Θεόδωρο Λιβάνιο, με θέμα: «Φτωχός συγγενής και για την Κυβέρνηση της Νέας Δημοκρατίας η περιφερειακή τηλεόραση. Επιβάλλονται άμεσα και ουσιαστικά μέτρα στήριξής της».

Κύριε Κεγκέρογλου, έχετε τον λόγο για δύο λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, η περιφερειακή τηλεόραση αντιμετώπιζε και αντιμετωπίζει σημαντικά προβλήματα. Οφείλω προκαταβολικά να πω ότι μετά την ανάληψη της αρμοδιότητας από εσάς υπήρξε πρόοδος σε ορισμένα ζητήματα τα οποία έθεταν εδώ και καιρό και αφορούσαν κυρίως επιβαρύνσεις και την άνιση μεταχείριση σε σχέση με τα εθνικά κανάλια, αλλά ο «ιός» επανεμφανίσθη. Δεν ξέρω αν είναι κορωνοϊός ή κάτι άλλο.

Πριν από έναν περίπου μήνα η Κυβέρνηση ενεργοποίησε μια ψηφιακή πλατφόρμα για την πρόσβαση των κατοίκων των «λευκών» περιοχών που δεν έχουν σήμερα πρόσβαση στα κανάλια πανελλαδικής εμβέλειας. Η διαδικασία αυτή δεν περιλαμβάνει καθόλου τα περιφερειακά κανάλια. Έγινε μια διαδικασία με ερωτηματολόγιο προς τους δήμους, προς τις περιοχές με ερώτημα το σήμα των εθνικών, των κεντρικών καναλιών και μόνο, παραβλέποντας ότι ενώ σ’ αυτά είναι 5% οι «λευκές» περιοχές, για τα περιφερειακά κανάλια είναι πολύ περισσότερες.

Η Ένωση Ενημερωτικών Τηλεοράσεων Ελληνικής Περιφέρειας κάνει λόγο για άδικο, παράλογο και παράνομο αποκλεισμό και νομίζω ότι έχει δίκιο. Χρειάζεται να δούμε με ποιον τρόπο θα έχουμε ίση μεταχείριση στην περιφερειακή τηλεόραση. Είναι οι επιχειρήσεις και τα μέσα που συμβάλλουν με ουσιαστικό τρόπο στην ενημέρωση, την πολυφωνία και την ψυχαγωγία. Επικεντρώνουν στην ουσία της ενημέρωσης και για τα περιφερειακά και για τα τοπικά θέματα. Ενώ το πρωί εμάς τους πολιτικούς και εμένα προσωπικά μού λένε για τις πρωινές ατάκες, την ίδια ώρα μού λένε για την ενημέρωση που είχαν το βράδυ από τα περιφερειακά μέσα. Υπάρχει μια διαφορετική ποιότητα που έγκειται και στο γεγονός ότι ο χρόνος ίσως είναι διαφορετικός στην περιφέρεια, αλλά και η ποιότητα σε σχέση με τον στόχο. Έχουν γίνει, λοιπόν, βήματα, όμως πρέπει να γίνουν πολύ περισσότερα και κυρίως να μην υπάρχουν αποκλεισμοί. Αυτό είναι το ουσιαστικό.

Ζητούν αυτά τα μέσα την επιτάχυνση της διαδικασίας αδειοδότησης που έχετε προαναγγείλει και νομοθετήσει για το 2022. Για το συγκεκριμένο πρόγραμμα θέλουμε να δούμε εάν προτίθεστε και με ποιον τρόπο να αποκαταστήσετε τον αποκλεισμό της περιφερειακής τηλεόρασης από την πλατφόρμα που θα εξασφαλίσει την πρόσβαση μόνιμων κατοίκων περιοχών εκτός τηλεοπτικής κάλυψης. Προφανώς δεν μιλάμε μόνο για το 5%. Είναι πολύ μεγαλύτερο το ποσοστό των περιοχών που δεν έχουν πρόσβαση στα περιφερειακά κανάλια.

Δεύτερον, θέλουμε να μας πείτε εάν η γενικότερη πολιτική της οποίας δείξατε δείγματα το προηγούμενο διάστημα για την ενίσχυση της περιφερειακής τηλεόρασης θα συνεχιστεί και με ποια επιπλέον και άμεσα μέτρα θα συνεχίσετε να εκφράζετε αυτήν την πολιτική.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Κεγκέρογλου.

Θα απαντήσει ο Υφυπουργός στον Πρωθυπουργό κ. Θεόδωρος Λιβάνιος.

Ορίστε, κύριε Λιβάνιε, έχετε τρία λεπτά για την πρωτολογία σας.

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):** Ευχαριστώ, κύριε Πρόεδρε.

Αγαπητέ κύριε Κεγκέρογλου, νομίζω ότι είναι περιττό να πούμε -το είχαμε πει και τον Φεβρουάριο, όταν συζητήσαμε το νομοσχέδιο- πόσο σημαντική είναι η περιφερειακή τηλεόραση και για την ενημέρωση των κατοίκων για τα τοπικά θέματα, αλλά και για τον ρόλο που έχει στην καθημερινότητα των πολιτών, ιδίως της περιφέρειας.

Ξεκινάμε από το πρώτο θέμα που είναι οι «λευκές» περιοχές. Το Υπουργείο Ψηφιακής Διακυβέρνησης μέσω μιας κοινής υπουργικής απόφασης που υπογράφηκε, πήρε την πρωτοβουλία και εγκαινίασε για πρώτη φορά ουσιαστικά το πρόγραμμα των «λευκών» περιοχών, συνεχίζοντας ένα πρόγραμμα που είχε ξεκινήσει από την προηγούμενη κυβέρνηση -το νομοθετικό πλαίσιο, αν θέλετε- το οποίο αφορά ένα ποσοστό του πληθυσμού το οποίο λόγω ιδίως των γεωμορφολογικών συνθηκών που έχει η χώρα, δεν μπορεί να πιάσει σήμα τηλεόρασης με την παραδοσιακή κεραία που έχουμε στα σπίτια μας.

Ποια ήταν η λύση; Η λύση ήταν προφανής. Να αξιοποιήσουμε παρόχους δορυφορικού περιεχομένου, όπως αυτήν τη στιγμή εκπέμπει στην Ελλάδα η «Cosmote». Το «μπουκέτο» της «Cosmote» έχει μια σειρά καναλιών, μεταξύ των οποίων έχει τα κανάλια εθνικής εμβέλειας, τα ιδιωτικά, έχει την ΕΡΤ, έχει διάφορα δικά του αθλητικά κανάλια, κανάλια ταινιών και ένα κομμάτι από το «μπουκέτο» των περίπου εξήντα - εβδομήντα καναλιών -αν δεν κάνω λάθος- τα οποία εκπέμπουν στην πλατφόρμα του είναι και δέκα περιφερειακά κανάλια. Αυτά, λοιπόν, τα δέκα κανάλια μαζί με τα κανάλια εθνικής εμβέλειας και την ΕΡΤ έχουν πρόσβαση. Δεν υπάρχει τεχνικά άλλη λύση μετάδοσης προγραμμάτων.

Το δίλημμα είναι πολύ απλό. Ή δεν θα έβλεπαν καθόλου τηλεόραση μέχρι να γίνουν -αν είναι εφικτό, γιατί δεν είναι παντού εφικτό- αλλαγές στους πομπούς ή θα έβλεπαν τα συγκεκριμένα κανάλια ως το απολύτως αναγκαίο για να μην είναι πλήρως αποκομμένοι από την ενημέρωση.

Επισημαίνω ότι η μετάδοση του τηλεοπτικού σήματος σ’ όλη την Ελλάδα γίνεται μέσω της «Digea». Όποιος πιάνει κάπου κανάλι εθνικής εμβέλειας πιάνει και κανάλι περιφερειακής εμβέλειας. Δεν υπάρχουν δύο διαφορετικοί αναμεταδότες. Είναι ο ίδιος αναμεταδότης, το ίδιο ψηφιακό φάσμα, οπότε δεν είναι αναγκαίος αυτός ο διαχωρισμός. Αυτό είναι πολύ σημαντικό γιατί δίνει τη δυνατότητα ενημέρωσης και να έχουν πρόσβαση στα κανάλια ιδίως εθνικής εμβέλειας και στα δέκα περιφερειακά τα οποία εκπέμπουν στο «μπουκέτο». Προφανώς όποιο κανάλι περιφερειακής εμβέλειας θέλει να μπει στο «μπουκέτο» του συγκεκριμένου παρόχου, μπορεί να το κάνει, όπως το έχουν κάνει και οι υπόλοιποι.

Όσον αφορά τα μέτρα στήριξης, ξεκινώντας από το μεγάλο πακέτο των άνω των 40 δισεκατομμυρίων ευρώ που δόθηκαν για την περίοδο της πανδημίας και τη στήριξη ιδίως των επιχειρήσεων, δεν υπήρξε καμμία διαφοροποίηση ή εξαίρεση από τα κανάλια, τα μέσα μαζικής ενημέρωσης γενικότερα, αλλά ιδίως τα κανάλια περιφερειακής τηλεόρασης. Για παράδειγμα, έχουν μπει στα προγράμματα των επιστρεπτέων προκαταβολών, στο κομμάτι του «ΣΥΝ-ΕΡΓΑΣΙΑ», στο κομμάτι της αναστολής φορολογικών ασφαλιστικών υποχρεώσεων εφόσον διατηρούν τις θέσεις εργασίας και σε όλο το πακέτο στήριξης, το οποίο ίσχυσε για σχεδόν το σύνολο των επιχειρήσεων που επλήγησαν από την πανδημία.

Τι άλλο κάναμε ειδικά για την περιφερειακή τηλεόραση; Τέσσερα πράγματα. Πρώτον, εξαιρέσαμε την περιφερειακή τηλεόραση από το 1,5% εισφοράς για την ανάπτυξη της κινηματογραφικής τέχνης.

Δεύτερον, για δύο χρόνια εξαιρέσαμε την περιφερειακή τηλεόραση και αποκλειστικά και μόνο την περιφερειακή τηλεόραση από το 5% φόρου επί των διαφημίσεων που λαμβάνουν τα κανάλια, μια σημαντική οικονομική ανάσα η οποία έγινε ειδικά για την περιφερειακή τηλεόραση και ειδικά για τη στήριξή της.

Τρίτον, υλοποιούμε το πρόγραμμα στήριξης του τύπου όπου στο συγκεκριμένο πρόγραμμα εντάχθηκε από εμάς και η περιφερειακή τηλεόραση, όπως και οι ραδιοφωνικοί σταθμοί, ένα πρόγραμμα το οποίο θα επιχορηγήσει τις εισφορές που έχουν καταβάλει στον ΕΟΔΕΑΠ περίπου 20 εκατομμυρίων ευρώ. Έγινε τις προηγούμενες μέρες η υποβολή της συγκεκριμένης δράσης στην Ευρωπαϊκή Επιτροπή, προκειμένου να πάρουμε την έγκριση ότι δεν εμπίπτει στον περιορισμό των κρατικών ενισχύσεων και μέχρι το τέλος του χρόνου θα έχουν καταβληθεί είτε τα ποσά στον ΕΟΔΕΑΠ για λογαριασμό των καναλιών που τα οφείλουν είτε στα κανάλια, εάν αυτά τα κανάλια έχουν ήδη εξοφλήσει τις εισφορές στον ΕΟΔΕΑΠ θα τα πάρουν σε μετρητά, προκειμένου να τα αξιοποιήσουν καλύτερα. Είναι ένα δίκαιο κριτήριο ενίσχυσης με βάση τον τζίρο του κάθε μέσου, οριζόντιο, πιάνει πάρα πολλά μέσα ενημέρωσης σ’ όλη την Ελλάδα και είναι ένα κριτήριο το οποίο θα δώσει και αυτό μια πραγματική ανάσα. Είναι ύψους περίπου 20 εκατομμυρίων ευρώ.

Αγαπητέ κύριε Πρόεδρε, κλείνω με το τέταρτο μέτρο ειδικά πάλι για τα μέσα μαζικής ενημέρωσης, που ήταν η δυνατότητα ρύθμισης στον ΕΟΔΕΑΠ όλων των λοιπών εισφορών. Εκτός από το 2% υπήρχαν και εργοδοτικές εισφορές ή εισφορές που θα έπρεπε να είχαν καταβάλει για οποιονδήποτε λόγο στο ταμείο αυτό. Μάλιστα, τις επόμενες μέρες θα έλθει μια νομοτεχνική ρύθμιση για να διευκολύνει ακόμα περισσότερο και να επιταχύνει τη διαδικασία. Μπορούν να πάνε να ρυθμίσουν σε εβδομήντα δύο δόσεις τις οφειλές τους τα μέσα μαζικής ενημέρωσης, στα οποία προφανώς είναι μέσα και τα κανάλια της περιφερειακής τηλεόρασης.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Λιβάνιε.

Κύριε Κεγκέρογλου, έχετε τον λόγο για τρία λεπτά.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Ευχαριστώ, κύριε Πρόεδρε.

Κύριε Υπουργέ, γνωρίζετε ότι τα προβλήματα για την περιφερειακή τηλεόραση υπήρχαν εδώ και κάποια χρόνια. Κώφευε η προηγούμενη κυβέρνηση. Είχαν συσσωρευθεί τα προβλήματα.

Αναγνώρισαν και αναγνωρίζουν τα ίδια τα μέσα ότι έγιναν κάποια βήματα σημαντικά σε ορισμένα θέματα αλλά δυστυχώς παραμένουν και άλλα άλυτα. Και αυτό δεν πρέπει δικαιολογεί πισωγύρισμα. Θεωρώ ότι και μόνο το ερωτηματολόγιο ερώτημα που εστάλη για την έρευνα προκειμένου να διαπιστωθούν οι «λευκές» περιοχές, ποια κανάλια πανελλαδικής εμβέλειας πιάνουν ή δεν πιάνουν σε κάθε τόπο, δείχνει μια διαφορετική αντιμετώπιση. Έχουμε μεγάλο αριθμό περιφερειακών καναλιών, περιφερειακών σταθμών που δεν εντάσσεται στο 5% ούτε στο σύστημα που θα λειτουργήσει για να καλυφθούν οι «λευκές» περιοχές. Υπάρχει ένα θέμα. Πρέπει να εξετάσετε πώς μπορεί να αντιμετωπιστεί αυτό το θέμα.

Θα σας καταθέσω ξανά κάτι που νομίζω ότι έχετε. Εκτός κι αν δεν έχει φτάσει σε εσάς. Είναι η επιστολή της Ένωσης Ενημερωτικών Τηλεοράσεων Ελληνικής Περιφέρειας που αναφέρεται στο θέμα. Το τεκμηριώνει και μιλάει για την διαφορετική άνιση και άδικη αντιμετώπιση της περιφερειακής τηλεόρασης. Επικεντρώνω στο συγκεκριμένο θέμα, προκειμένου να δούμε αν μπορεί να βρεθεί λύση με το συγκεκριμένο πρόγραμμα ή με συμπληρωματικό που θα γίνει. Κανείς δεν λέει να κινδυνεύσει να απενταχθεί ή να μη χρηματοδοτηθεί ή να μη γίνει ένα πρόγραμμα. Αλλά δεν μπορούμε να αφήσουμε και έξω την ενημέρωση των περιφερειακών καναλιών που νομίζω ότι με τον τρόπο που και εσείς αναγνωρίσατε και απευθυνθήκατε προηγουμένως στη Βουλή φαίνεται ότι επιτελούν πράγματι ένα σημαντικό ρόλο ενημέρωσης για τους πολίτες. Και όχι μόνο. Έχει δε ιδιαίτερα χαρακτηριστικά σε κάθε τόπο γιατί ασχολείται και με τα περιφερειακά και με τα τοπικά θέματα, πράγμα που λείπει και δεν μπορείς να το βρεις από άλλα μέσα. Έχουμε, λοιπόν, ένα πρόβλημα. Η πολιτεία αποφάσισε να το λύσει αλλά το λύνει μόνο για τους μισούς. Μου ήρθε στο μυαλό κι άλλες περίπτωση που όχι μόνο δεν το λύνει αλλά βάνει και πρόστιμα όταν υπάρχουν τεχνικά προβλήματα λόγω της γεωμορφολογίας. Δεν είναι της αρμοδιότητάς σας όμως και θα απευθυνθώ αρμοδίως στον κ. Πιερρακάκη για το συγκεκριμένο θέμα. Αφορά στο ραδιόφωνο. Λόγω ιδιομορφίας, γεωμορφολογίας έχει τεχνικό πρόβλημα.

Εδώ, λοιπόν, για να επικεντρώσουμε, θα ήθελα τη δέσμευσή σας αν έχετε τη βούληση να δείτε με ποιους τρόπους θα μπορέσει να λυθεί το πρόβλημα που υπάρχει για την περιφερειακή τηλεόραση και για όποιους σταθμούς υπάρχει. Αυτό είναι το αίτημα. Και βέβαια να υπάρξει γενικότερα η ανάλογη προετοιμασία ούτως ώστε ο διαγωνισμός που έχετε πει ότι θα γίνει για την αδειοδότηση το 2022 -δεν έχετε πει απλά, έχει νομοθετηθεί κιόλας- να μην πάρει αναβολή και να μπούμε αντί της νόμιμης μεν λειτουργίας σήμερα, στην κανονική και την αδειοδοτημένη.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Κεγκέρογλου.

Κύριε Λιβάνιε, έχετε τον λόγο για τρία λεπτά.

**ΘΕΟΔΩΡΟΣ ΛΙΒΑΝΙΟΣ (Υφυπουργός στον Πρωθυπουργό):** Ευχαριστώ, κύριε Πρόεδρε.

Δεν θα είχα πρόβλημα να σας δώσω οποιαδήποτε δέσμευση θέλετε αν υπήρχε τεχνική λύση. Δεν υπάρχει τεχνική λύση. Η τεχνική λύση είναι να μπουν οι περιφερειακοί σταθμοί στο μπουκέτο της «Cosmote». Αυτό για να γίνει πρέπει οι ίδιοι οι σταθμοί να το κάνουν. Αν θέλουν να το κάνουν μπορούν να το κάνουν. Δυστυχώς δεν υπάρχει άλλη λύση. Εξαντλήσαμε το θέμα ως Κυβέρνηση και Υπουργείο Ψηφιακής Διακυβέρνησης όσο περισσότερο γίνεται. Είναι ένα πρόγραμμα που υλοποιεί το Υπουργείο Ψηφιακής Διακυβέρνησης και είναι ένα πρόγραμμα το οποίο προσπαθήσαμε πραγματικά να το δούμε. Προφανώς δεν υπήρχε περίπτωση αποκλεισμού της περιφερειακής τηλεόρασης.

Ως προς το ερωτηματολόγιο στο οποίο αναφερθήκατε σας εξήγησα ότι είναι τα ίδια κέντρα εκπομπής. Είναι ίδια η ένταση του σήματος. Δεν υπάρχει διαφοροποίηση. Ή θα πιάνεις όλα τα κανάλια ή δεν θα πιάνεις κανέναν. Είναι κοινοί οι πομποί που μεταδίδουν το σήμα. Πράγματι, στο τέλος του 2022 θα έχει ολοκληρωθεί ο διαγωνισμός και θα υπάρχουν άδειες στα περιφερειακά μέσα μετά από έναν εξαντλητικό διάλογο που θα ξεκινήσει. Την εβδομάδα που μας έρχεται ξεκινάει η πρώτη συνεδρίαση μιας επιτροπής η οποία θα ασχοληθεί με το θέμα των ραδιοφώνων και την αδειοδότησή τους. Άλλη πονεμένη ιστορία κι αυτή. Ουσιαστικά εκκρεμεί όσα χρόνια υπάρχει η ελεύθερη ραδιοφωνία. Το πρώτο κομμάτι που θα απασχολήσει την επιτροπή, που είναι και το κυριότερο, είναι το κομμάτι των τεχνικών ζητημάτων, όπως κεραίες εκπομπής, χάρτες συχνοτήτων και όλα αυτά τα οποία είναι κεντρική αρμοδιότητα της Εθνικής Επιτροπής Τηλεπικοινωνιών και Ταχυδρομείων και της Γενικής Γραμματείας Τηλεπικοινωνιών. Θα καταλήξει σύντομα αυτή η επιτροπή. Έχουμε δώσει προθεσμία για το πόρισμα μέχρι τις 30 Νοεμβρίου. Μετά θα ξεκινήσει ένας διάλογος για να λυθεί το θέμα της αδειοδότησης των ραδιοφωνικών σταθμών όπου υπάρχουν πάρα πολλά προβλήματα και πολλές λεπτομέρειες που πρέπει να εξαντληθούν σε βάθος.

Σε κάθε περίπτωση αυτό που μπορώ να σας πω είναι ότι βρισκόμαστε σε έναν συνεχή διάλογο ιδίως με τα περιφερειακά μέσα, περιφερειακό Τύπο και περιφερειακή τηλεόραση, αναγνωρίζοντας τον κεντρικό ρόλο που έχουν ιδίως στην περιφέρεια. Είναι πολύ σημαντικό. Το είπατε εσείς θα το πω κι εγώ. Η ενημέρωση των πολιτών για τα τοπικά ζητήματα γίνεται είτε με τις τοπικές εφημερίδες, είτε με τα τοπικά ραδιόφωνα, είτε με τα κανάλια περιφερειακής εμβέλειας. Εκ των πραγμάτων μια δράση, όπως αυτή που έχει κάνει ο Δήμος Ηρακλείου για παράδειγμα, είναι πολύ δύσκολο να βρει χώρο σε κανάλια πανελλαδικής εμβέλειας, αν δεν είναι κάτι πολύ ξεχωριστό, παρά στην περιφερειακή τηλεόραση. Είμαστε σε διάλογο με όλους τους περιφερειακούς φορείς και σύντομα θα καταλήξουμε και θα επιλυθεί το κομμάτι της αδειοδότησης. Νομίζω ότι είναι κάτι το οποίο οφείλουμε πρώτα απ’ όλα σε όλους τους ανθρώπους οι οποίοι αυτή τη στιγμή βρίσκονται στον χώρο της περιφερειακής ενημέρωσης.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλή συνέχεια και στους δυο.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 10.01΄ λύεται η συνεδρίαση για τη Δευτέρα 5 Ιουλίου 2021 και ώρα 14.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**